**เอสซีจี จับมือ ดีเอ็กซ์ซี เทคโนโลยี ชูออโตเมชั่น เสริมแกร่งระบบคลาวด์ให้รวดเร็วและปลอดภัย   
เร่งเครื่องสู่องค์กรดิจิทัลควบคู่ ESG**

*ยกระดับนวัตกรรม ดูแลลูกค้าให้รวดเร็วและความปลอดภัยทั่วองค์กร*

*ด้วยโซลูชันดิจิทัลและการปฏิบัติงานผ่านออโตเมชั่นบนระบบคลาวด์ พร้อมหนุนเป้าหมาย* *Net Zero 2050*

**

*จากซ้ายไปขวา: นายปิยะพล วลัยกนก ผู้อำนวยการ, Corporate IT, เอสซีจี, นายยุทธนา เจียมตระการ ผู้ช่วยผู้จัดการใหญ่ – การบริหารกลาง เอสซีจี,   
นายอีฟ ครามาโซล กรรมการผู้จัดการและผู้จัดการทั่วไปประจําภูมิภาคเอเชียตะวันออกเฉียงใต้, และ นายอภิชาต อรุณคุณารักษ์ กรรมการผู้จัดการ  
และผู้จัดการทั่วไปประจําประเทศไทยของ ดีเอ็กซ์ซี เทคโนโลยี*

[ดีเอ็กซ์ซี เทคโนโลยี](http://www.dxc.technology/) (DXC Technology, NYSE: DXC) ผู้ให้บริการด้านเทคโนโลยีชั้นนําระดับโลกติดอันดับฟอร์จูน 500 และ [เอสซีจี](https://www.scg.com/landing/index_en.html) ประกาศความร่วมมือด้านเทคโนโลยี เร่งเครื่องเอสซีจีสู่องค์กรดิจิทัลสอดรับความก้าวหน้าทางเทคโนโลยียุคใหม่ ด้วยนวัตกรรมและโซลูชันยกระดับระบบโครงสร้างไอทีพื้นฐาน (IT Infrastructure) ชูการใช้ออโตเมชั่น (Automation) บนระบบคลาวด์ (Cloud) เพื่อการทำงานที่สะดวก รวดเร็ว ข้อมูลมีความปลอดภัยสูง อีกทั้งมีความคล่องตัวด้วยระบบที่สามารถยืดหยุ่นตามความต้องการใช้งานในอนาคต (IT Outsourcing) เช่น การขยายพื้นที่รองรับข้อมูล มุ่งมอบประสบการณ์ไร้รอยต่อแก่ลูกค้า นำเสนอนวัตกรรมตรงใจ ทั้งลดการใช้พลังงาน ตอบเป้า Net Zero 2050 ตามแนวทาง ESG (Environmental, Social, and Governance) ตลอดระยะเวลา 5 ปีข้างหน้า

“เอสซีจี คือหนึ่งในลูกค้าที่เราให้ความสำคัญเป็นอย่างยิ่งมาตลอดระยะ 10 ปีที่ผ่านมา และเราก็พร้อมที่จะสนับสนุนเอสซีจีในภารกิจการพลิกโฉมองค์กรด้วยดิจิทัล และบรรลุเป้าหมายด้านความยั่งยืน” **นายอภิชาต อรุณคุณารักษ์ กรรมการผู้จัดการและผู้จัดการทั่วไปประจําประเทศไทยของ ดีเอ็กซ์ซี เทคโนโลยี** กล่าว “เราได้มีการทำงานร่วมกันอย่างใกล้ชิดกับเอสซีจี เพื่อทำความเข้าใจถึงความต้องการขององค์กร รวมไปถึงความต้องการของลูกค้า เพื่อให้เราสามารถนำองค์ความรู้และความเชี่ยวชาญที่มีมาออกแบบแผนเชิงกลยุทธ์ด้านเทคโนโลยี ที่จะสามารถส่งเสริมการปฏิบัติงานของเอสซีจีได้ทั่วทั้งองค์กร และสามารถตอบโจทย์ความต้องการของลูกค้า ซึ่งการนำระบบอัตโนมัติที่ได้รับการพัฒนาขึ้นมีความสำคัญอย่างมากในการทำให้ทั้งสามกลุ่มธุรกิจหลักสามารถแก้ไขปัญหาได้อย่างรวดเร็วยิ่งขึ้น มีประสิทธิภาพในการทำงานที่เพิ่มขึ้น และสามารถสร้างความพึงพอใจแก่ลูกค้าได้มากขึ้น ขณะเดียวกันก็สามารถเพิ่มขีดความสามารถในการลดการปล่อยก๊าซเรือนกระจกได้อีกด้วย”

ภายใต้ความร่วมมือในครั้งนี้ ดีเอ็กซ์ซีได้ทำการพัฒนานวัตกรรมออโตเมชั่นในการจัดเก็บข้อมูลบนระบบคลาวด์ให้สามารถทำงานได้อย่างสะดวก แม่นยำและรวดเร็วมากยิ่งขึ้น รวมถึงเพิ่มความปลอดภัยด้านสารสนเทศให้เป็นไปอย่างมีประสิทธิภาพ โดยไม่กระทบต่อความรวดเร็วในการเข้าถึงข้อมูล ซึ่งรองรับการใช้งานจริงจากทั้งสามกลุ่มธุรกิจหลักของเอสซีจี ได้แก่ ธุรกิจซีเมนต์และผลิตภัณฑ์ก่อสร้าง ธุรกิจเคมิคอลส์ (SCGC) และธุรกิจแพคเกจจิ้ง (SCGP)

**นายยุทธนา เจียมตระการ ผู้ช่วยผู้จัดการใหญ่ – การบริหารกลาง เอสซีจี** กล่าวว่า “เอสซีจี มุ่งพัฒนาการทำงานที่ตอบสนองต่อความต้องการใหม่ ๆ ของลูกค้าอยู่เสมอ การขยายความร่วมมือกับดีเอ็กซ์ซีเพื่อยกระดับโครงสร้างไอทีพื้นฐาน (IT Infrastructure) และกระบวนการทำงาน ด้วยระบบควบคุมอัตโนมัติ หรือ ออโตเมชั่น (Automation) ถือเป็นรากฐานสำคัญที่จะช่วยพัฒนานวัตกรรมและโซลูชันใหม่ ๆ ได้อย่างคล่องตัวฉับไว มีความยืดหยุ่นพร้อมรับมือต่อการเปลี่ยนแปลง อีกทั้งสามารถให้บริการลูกค้าได้อย่างต่อเนื่องราบรื่น ภายใต้ความปลอดภัยขั้นสูง ซึ่งตอบโจทย์การดูแลลูกค้าในยุคที่ความรวดเร็วและปลอดภัยของข้อมูลมีความสำคัญอย่างมาก ขณะเดียวกัน เทคโนโลยีทั้งหมดที่กล่าวถึงเป็นเทคโนโลยีที่ทำงานบนระบบคลาวด์ (Cloud) จึงช่วยลดการใช้ไฟฟ้า ลดการปล่อยคาร์บอนไดออกไซด์ สอดคล้องกับเป้าหมายการปล่อยก๊าซเรือนกระจกสุทธิเป็นศูนย์ ในปี 2593 หรือ Net Zero 2050 ของเอสซีจี ซึ่งผมเชื่อมั่นว่าความร่วมมือครั้งนี้จะประสบผลสำเร็จด้วยดีอย่างเช่นที่เป็นมา”

ตลอดระยะเวลาความร่วมมือที่ผ่านมา ดีเอ็กซ์ซีและเอสซีจีมุ่งพัฒนาระบบโครงสร้างพื้นฐาน การบำรุงรักษาและอัพเกรดระบบ รวมไปถึงการดูแลแอปพลิเคชันต่าง ๆ เช่น การอัพเกรดและการย้ายระบบบริหารจัดการทรัพยากรองค์กร (Enterprise Resource Planning - ERP) ไปยังระบบคลาวด์ได้สำเร็จโดยไม่กระทบต่อการใช้งาน และช่วยเสริมความรวดเร็วในการทำงานมากขึ้น ตลอดจนมีความคล่องตัวในการปรับขยายหรือลดขนาดระบบ เพื่อรองรับปริมาณข้อมูลและการใช้งานในอนาคต

ผู้สนใจสามารถติดตามนวัตกรรมและข่าวสารอื่นๆ ของเอสซีจีได้ที่ https://www.scg.com/esg/ https://scgnewschannel.com /Facebook: scgnewschannel / Twitter: @scgnewschannel หรือ Line@: @scgnewschannel

##########

**เกี่ยวกับ ดีเอ็กซ์ซี เทคโนโลยี (DXC Technology)**

บริษัท ดีเอ็กซ์ซี เทคโนโลยี (DXC Technology) (ชื่อย่อในตลาดหลักทรัพย์นิวยอร์คคือ DXC) เราช่วยบริษัททั่วโลกในการดำเนินงานระบบวิกฤติ (mission-critical system) และการปฏิบัติการทั่วไปพร้อมกับปรับปรุงไอทีให้ทันสมัย ปรับสถาปัตยกรรมข้อมูลให้เหมาะสม และรับรองความปลอดภัยและความสามารถในการปรับขนาดในระบบคลาวด์สาธารณะ ระบบคลาวด์ส่วนตัว และระบบคลาวด์แบบไฮบริด บริษัทชั้นนำของโลกและองค์กรภาครัฐไว้วางใจใช้บริการของ DXC เพื่อขับเคลื่อนประสิทธิภาพ ความสามารถในการแข่งขัน และประสบการณ์ของลูกค้าให้ยอดเยี่ยมขึ้น เรียนรู้เพิ่มเติมเกี่ยวกับวิธีมอบความเหนือระดับให้กับลูกค้าและเพื่อนร่วมงานของเราที่ DXC.com

**เกี่ยวกับ เอสซีจี (SCG)**

เอสซีจี กลุ่มบริษัทชั้นนำในภูมิภาคอาเซียนที่ดำเนินธุรกิจตามแนวทาง ESG อย่างสมดุล ซึ่งสอดคล้องกับเเนวทางการพัฒนาอย่างยั่งยืน ทั้งเศรษฐกิจ สังคม เเละสิ่งเเวดล้อม ภายใต้หลักบรรษัทภิบาล ประกอบด้วย 3 ธุรกิจหลักคือ ธุรกิจซีเมนต์และผลิตภัณฑ์ก่อสร้าง ธุรกิจเคมิคอลส์ และธุรกิจแพคเกจจิ้ง เอสซีจีมุ่งมั่นสร้างสรรค์นวัตกรรมสินค้า บริการ เเละโซลูชันครบวงจร ตลอดจนสร้างความร่วมมือกับพันธมิตร เพื่อตอบสนองความต้องการที่หลากหลายของลูกค้าให้ได้อย่างทันท่วงที ติดตามข้อมูลเพิ่มเติม ได้ที่ www.scg.com